تورکیه‌نین عدلت ناظیری بکیر بوزداغ "فرات قالخانی" عملیاتیندا شهید اولان عسگرلرله علاقه‌دار اولا‌راق:"اؤلکه‌میزین و میللتیمیزین وارلیغی اوچون اوزریمیزه دوشن وظیفه‌لری قرارلی بیر شکلیده حیاتا کئچیریله‌جک‌دیر" دئدی.
تورکیه بویوک میللت مجلیسی‌نین آنایاسا کومیسیونوندا دانیشان بوزداغ:" ایشین ماهیتی سوریه طرفیندن تورکیه‌یه داعش ترور تشکیلاتی‌نین هوجوم‌لاری‌نین قارشی‌سینی آلماق، گوونلی بؤلگه یاراتماق، تورکیه‌نین و تورک میللتی‌نین ماراق‌لارینی قوروماق، پ.کا.کا ترور تشکیلاتی‌نین و اونون سوریه قولو پ.ی.د-نین و دیگر تروریستلرین بولگه‌ده ترور کوریدورو یاراتماسینا مانع اولماق‌دیر. تورکیه‌نین و تورک میللتی‌نین امنیتینی تامین ائتمک و اؤلکه‌میزه یؤنلمیش هر جور تهدیدی اورتا‌دان قالدیرماق مقصدی داشییان "فرات قالخانی" عملیاتی سیاسی موتیو‌لرله (انگیزه های سیاسی) دیرلندیریلمه‌مه‌لی‌دیر.اینشاللاه، تورکیه سیلاحلی قوه‌لری میللتیمیزین دؤولتیمیزدن آلدیغی گوجله اورادا داعش ترور تشکیلاتینی تامامیله یوخ ائده جکدیر.  بونا اورک‌دن اینانیرام".
سالدیری ایله باغلی باش ناظیر معاوینی نورالدین جانیکلی و خاریجی ایشلر ناظیری مولود چاووش اوغلو دا سوسیال مئدیا‌دان آچیقلاما‌لار وئردی‌لر.
جانیکلی: "تورکیه داخیلده و خاریجده ترورلا موباریزه‌سینی قطعیتله داوام ائتدیره‌جک‌دیر. قهرمان شهیدلریمیزین قانلاری یئرده قالمایا‌جاق، اینشاللاه" ایفاده‌لرینی ایشلتدی.
خاریجی ایشلر ناظیری مولود چاووش اوغلو ایسه:"فرات قالخانی" عملیاتیندا شهید اولان قهرمان مهمتجیک‌لریمیزه الله‌دان رحمت دیلییرم" دئدی و شهیدلرین قانی‌نین یئرده قالمایاجاغینی وورغولادی.
